b'\n_START_ARTICLE_\nBra b\xc3\xb6cker\n_START_SECTION_\nContext\n_START_PARAGRAPH_\nEditura de carte Bra B\xc3\xb6cker a fost fondat\xc4\x83 \xc3\xaen 1965 la Helsingborg de c\xc4\x83tre Rolf Janson. Ea s-a axat pe v\xc3\xa2nzarea unor pachete de c\xc4\x83r\xc8\x9bi la un pre\xc8\x9b sc\xc4\x83zut. Primul pachet de c\xc4\x83r\xc8\x9bi a costat 11,80 coroane, inclusiv TVA \xc8\x99i taxe po\xc8\x99tale. \xc3\x8en 1967 editura s-a mutat \xc3\xaentr-un sediu nou din H\xc3\xb6gan\xc3\xa4s. \xc3\x8en 1973 a \xc3\xaenceput s\xc4\x83 fie publicat Bra B\xc3\xb6ckers Lexikon, care a fost v\xc3\xa2ndut ulterior \xc3\xaen peste 600.000 de seturi. Aceast\xc4\x83 lucrare a fost mult timp un dic\xc8\x9bionar standard \xc3\xaen bibliotecile suedeze. \xc3\x8en anii 1981-1993 a func\xc8\x9bionat o divizie de distribu\xc8\x9bie denumit\xc4\x83 F\xc3\xb6rlags Aktiebolaget Wiken, prin care avea loc v\xc3\xa2nzarea c\xc4\x83r\xc8\x9bilor de fic\xc8\x9biune \xc8\x99i non-fic\xc8\x9biune c\xc4\x83tre libr\xc4\x83rii._NEWLINE_\xc3\x8en 1980 editura a fondat bursa Alf Henrikson. Arhiva companiei este p\xc4\x83strat\xc4\x83 la Sk\xc3\xa5nes N\xc3\xa4ringslivsarkiv.\n_START_SECTION_\nNationalencyklopedin\n_START_PARAGRAPH_\n\xc3\x8en 1985 Parlamentul Suediei a \xc3\xaencredin\xc8\x9bat editurii Bra B\xc3\xb6cker sarcina de a publica Enciclopedia Na\xc8\x9bional\xc4\x83, iar \xc3\xaen 1989 a ap\xc4\x83rut primul volum. Cel de-al dou\xc4\x83zecilea \xc8\x99i ultimul volum a fost lansat \xc3\xaen 1996. Activitatea de editare \xc8\x99i tip\xc4\x83rire a Nationalencyklopedin, care s-a v\xc3\xa2ndut, \xc3\xaen total, \xc3\xaen 185.000 de seturi tip\xc4\x83rite, a fost transferat\xc4\x83 ulterior unei companii separate.\n_START_SECTION_\nNoii proprietari\n_START_PARAGRAPH_\n\xc3\x8en 1994 Bra B\xc3\xb6cker a fost cump\xc4\x83rat\xc4\x83 de International Masters Publishers (IMP), iar \xc3\xaen 1998 editura s-a mutat la sediul IMP din Malm\xc3\xb6. \xc3\x8encep\xc3\xa2nd din anul 2001 ea apar\xc8\x9bine grupului Cydoniakoncernen.\n_START_SECTION_\nCluburi de carte\n_START_PARAGRAPH_\nActivitatea cluburilor de carte a fost foarte intens\xc4\x83 \xc3\xaen cursul anilor 1970 \xc8\x99i 1980, iar Bra B\xc3\xb6cker a lansat, printre altele, urm\xc4\x83toarele cluburi de carte: Bra Deckare, Bra Klassiker, Bra Konst, Bra Lyrik, Bra Sp\xc3\xa4nning \xc8\x99i En sann historia. \xc3\x8encep\xc3\xa2nd din 2007 Bra B\xc3\xb6cker administreaz\xc4\x83 Internetbokklubben, primul club de carte format \xc3\xaen \xc3\xaentregime pe Internet din Suedia.\n_START_SECTION_\nAutori publica\xc8\x9bi\n_START_PARAGRAPH_\nLa \xc3\xaenceput majoritatea c\xc4\x83r\xc8\x9bilor publicate aveau autori str\xc4\x83ini, dar \xc3\xaen cur\xc3\xa2nd au \xc3\xaenceput s\xc4\x83 fie publicate tot mai multe c\xc4\x83r\xc8\x9bi scrise de autori autohtoni. Printre autorii publica\xc8\x9bi de Bra b\xc3\xb6cker se num\xc4\x83r\xc4\x83 urm\xc4\x83torii: Tomas Arvidsson, Jean M. Auel, David Baldacci, Tom Clancy, Diana Gabaldon, Eino Hanski, Varg Gyllander, Simon Kernick, Stephen King, Dean Koontz, Povel Ramel, Pelle Sandstrak, Isaac Bashevis Singer.\n_START_SECTION_\nProprietate\n_START_PARAGRAPH_\nBra B\xc3\xb6cker apar\xc8\x9bine din 2001 concernului Cydonia, din care mai fac parte Nationalencyklopedin, Stabenfeldt, Fleur de Sant\xc3\xa9, Fyrkl\xc3\xb6vern \xc8\x99i Postpac. Societ\xc4\x83\xc8\x9bile afiliate apar\xc8\x9bin sau au apar\xc8\x9binut grupului International Masters Publishers. (vezi Cydoniakoncernen pentru structura grupului)_NEWLINE_\xc3\x8en martie 2014 subsidiara NE Nationalencyklopedin AB era de\xc8\x9binut\xc4\x83 \xc3\xaen \xc3\xaentregime de concernul Cydonia.'